text:
situazion gjenerâl
Une sacadure atlantiche cuntune depression su la France e fâs rivâ corints umidis meridionâls dal Mediterani bande la regjon. Tra sabide di sere e domenie un front al interessarà la regjon. favorint plui instabilitât
vuê
Sabide 24 Setembar
emission: 23-09-2022 13:26 CEST
Di matine cîl variabil. vie pal dì plui nûi e i serade timp piês cun ploie difondude in gjenar moderade o bondante a nivel locâl. Su la basse e soflarà aiar di Sud moderât cun plui fuarce cu la sere.
doman
Domenie 25 Setembar
emission: 24-09-2022 13:52 CEST
Di gnot e di matine probabilitât di ploie di bondantis a fuartis e temporâi. Pussibilitât di ploie localizade ancje tant fuartis. Su la basse planure orientâl a soflaran prime Siroc e po dopo Garbin ancje avonde fuarts in calâ dopomisdì. vie pal dì nûi variabii cun ploie ca e là e cualchi precipitazion improvise e isolade o cualchi temporâl.
passantdoman
Lunis 26 Setembar
emission: 24-09-2022 13:52 CEST
Nûi variabii cun plui nûi su la fasse da pît des monts. E podarà jessi cualchi precipitazion improvise o cualchi temporâl, cun plui probabilitât dopomisdì, alternâts a fasis di timp miôr.
tindince par MartarsMar
Martars 27 Setembar
emission: 24-09-2022 14:28 CEST
Cîl variabil o nûi cun scjassadis di ploie e temporâi ca e là. a nivel locâl la ploie e podarà risultâ ancje bondantis. Di matine su la marine al soflarà aiar di Sud moderât, di sere al podarà soflâ aiar di Nord moderât su dute la regjon.
tindince par MiercusMie
Miercus 28 Setembar
emission: 24-09-2022 14:28 CEST
Di matine cîl in gjenar seren o pôcs nûi. Dopomisdì e di sere variabilitât pussibile in mont.


c: text/html

text:
Questa sezione contiene gli audiolibri in lingua friulano, condivisi dal sito dell'ARLeF.
È una raccolta di fiabe e racconti ricchi di avventure e divertimento, tra cui "Il Piccolo Principe", "Pierino e il lupo" e tanti altri.
Une presentazion di ARLeF – Agjenzie Regjonâl pe Lenghe Furlane
Lis storiis di Omenuts a fevelin di maraveis, di emozions, di puescj, di int. Par Toni, Lole, Pieri, Bete e Miute, i cinc protagoniscj, il mont al è une scuvierte continue che ju puarte a frontâ ogni dì aventuris gnovis e che ju met in rapuart cun chei altris ma ancje cu lis lôr emozions.
I personaçs a son stâts creâts tal 2006 de Fisher-Price (Mattel).
La version in lenghe furlane e je promovude e finanziade de ARLeF.
In chest episodi
I Omenuts a puartin a comedâ dai mecanics Indrì e Fidrì la rodele dai patins di Miute. I doi, però, a son daûr a cirî une machinute zale…
Titul origjinâl: Little People
Prodot di: Egmont Imagination
Concedût in licence di DHX Media a Belka Media pal Canâl YouTube di ARLeF
Regjie di: Erling Budde
Senegjature: Diana West
Pe version par furlan
Version par furlan: Raja Films
In colaborazion cun: Arte Video snc
Responsabil di produzion e direzion dolpeadure: Massimo Garlatti-Costa
Regjistrazion e sincronizazion: Raja Films
Vôs: Monica Mosolo, Claudia Grimaz, Nicoletta Oscuro, Massimo Somaglino, Francesco Ursella
Sigle cjantade: Lino Straulino
Traduzion e adatament: Stefania Garlatti-Costa
Assistent: Marco D’Agostini
Grafiche: Claudio Zorzenon
Durade: 5 min

robotstxt: allowed

filter: keep


text:
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Un grum di agns plui tart, cui fusii splanâts denant, al colonel Aureliano Buendìa i sarès tornât tal cjâf chel dopodimisdì di une volte, cuant che so pari lu veve puartât a nasâ la glace. A jerin timps che il paîs di Macondo al contave une miserie di cjasis di pantan e lesculis, poiât dongje la rive di un flum di aghe smamide che a businave ju par un troi di claps slis, blancs, bocons come ûfs di un dinosaur. Il mont al jere ancjemò frut, e lis robis e jerin ancjemò cence non e par nomenâlis si scugnive segnalis cun un dêt. Une volte al an une famee di zingars peçotôs, pôc prime de Vierte si plantave cun il so tendon dongje dal nestri paîs e cun un grant sacrabolt di sunetis e tamburis e pandeve lis gnovis novitâts. La prime di chês e je stade il fier tirefier. Un zingar plui grant che mai, cu la barbe come un baraç e lis mans di scriç, che al si ere palesât cun il non di Melquìades, al veve pandût une dimostrazion torgule di chê che lui al clamave la ultime maravee dal savi inmagadôr da la Macedonie. Al lave di cjase in cjase in compagnie di doi tocs di fier cun grant scaturiment di ducj chei che a viodevin che i cjaldîrs, lis citis, lis moletis dal fogolâr e i trepîts a colavin ju dal lôr puest e i lens a vuicavin par il patiment dai clauts e dai rimpins che a cirivin di disclaudâsi, tant che fintremai lis robis sfantadis di un grum di timp a tornavin a fâsi viodi propite dulà che ducj lis vevin cirudis e si strissinavin in une sdrume sdavasse che e lave daûr ai doi tocs di fier inmagâts di Melquìades. «Ogni robe si puarte dentri la sô vite», al berlave chel cramar cun chê sô garbe lenghe, «tu âs dome di sbisiai il flât». José Arcadio Buendìa, cun chê sô imagjinazion che e lave simpri plui lontan dal snait da la nature, e plui in là da l’incjant e dal striament, si ere metût tal cjâf che si podeve doprà chê stupide pensade par gjavâ fûr da lis vissaris de tiere claps di aur. ❚
(Traduzion di Paolo Patui)
____________________________
Il libri e l’autôr
Macondo, Buendia, Aureliano, Melquiades… al baste un di chescj nons par mandâ il pinsîr tal mont di Gabriel Garcia Marquez e dal so Cien años de soledad, libri jessût tal ’67, so cjâf di opare e storie di fonde dal realisim fantastic. Al à clucît la storie fin di zovin, si dîs, ma al à vût la idee dal stîl epic di doprâ par contâle di bot e sclop, in machine, fermantsi par butâ jù chês che a saressin deventadis lis primis riis. Di li al à scrit cence polse par mês, intant che la femine e faseve debits par lâ indenant. Il libri, un maraveôs modon che lu à puartât al Nobel tal ’82 al conte il vivi da lis gjenerazions di une famee, ancje se intes storiis che a sucedin a Macondo si rive adore a cognossi la vite politiche e sociâl de Colombie, e in gjenerâl dai Stâts sudamericans che a cirin di saltâ fûr de miserie, di spes sdrumâts de bande sociâl e economiche dal progrès. Insome… un libri che no si pues fâ cence, par intindi la leterature dal secul passât. ❚
______________________________
Il tradutôr
Ospit di chest Scomençâts par furlan dedeât a une opare di fonde dal Nûfcent al è Paolo Patui, che in tancj lu varan incrosât inte sô ferbinte ativitât di resistence leterarie che di agns al puarte indevant cun Leggermente, a San Denêl.
Patui, furlan dal ’57, al à vût studiât teatris de regjon e al è autôr di cetancj tescj e traduzions come Pimpa e Berto Lôf (cun Elio Bartolini) e Bigatis, storiis di feminis furlanis in filande, prin spetacul par furlan in sene al Teatri gnûf di Udin.
Jenfri i libris a cjatìn lavôrs come L’alfabeto friulano delle rimozioni, sui personaçs furlans di no smenteâ, Le ultime volte e Volevamo essere i Tupamaros, cinc storiis di balon e fruts furlans, premi nazionâl pe piçule editorie di cualitât.
Al è ancje autôr radiotelevisîf, pe Rai regjonâl al à ideât e realizât L’alfabeto friulano delle rimozioni e, cun Dorino Minigutti, Nûfcent, 20 pontadis televisivis su la storie dal nûfcent furlan.❚
✒ par cure di Raffaele Serafini e Dree Venier
SCOMENCÂTS PAR FURLAN. Cent agns bessôi di Gabriel García Márquez | Il libri e l’autôr | Il tradutôr............
Un grum di agns plui tart, cui fusii splanâts denant, al colonel Aureliano Buendìa i sarès tornât tal cjâf chel dopodimisdì di une volte, cuant che so pari lu veve puartât a nasâ la glace. A jerin timps che il paîs di Macondo al contave une miserie di cjasis di pantan e lesculis, poiât dongje la rive di un flum di aghe smamide che a businave ju par un troi di claps slis, blancs, bocons come ûfs di un dinosaur. Il mont al jere ancjemò frut, e lis robis e jerin ancjemò cence non e par nomenâlis si scugnive segnalis cun un dêt. Une volte al an une famee di zingars peçotôs, pôc prime de Vierte si plantave cun il so tendon dongje dal nestri paîs e cun un grant sacrabolt di sunetis e tamburis e pandeve lis gnovis novitâts. La prime di chês e je stade il fier tirefier. Un zingar plui grant che mai, cu la barbe come un baraç e lis mans di scriç, che al si ere palesât cun il non di Melquìades, al veve pandût une dimostrazion torgule di chê che lui al clamave la ultime maravee dal savi inmagadôr da la Macedonie. Al lave di cjase in cjase in compagnie di doi tocs di fier cun grant scaturiment di ducj chei che a viodevin che i cjaldîrs, lis citis, lis moletis dal fogolâr e i trepîts a colavin ju dal lôr puest e i lens a vuicavin par il patiment dai clauts e dai rimpins che a cirivin di disclaudâsi, tant che fintremai lis robis sfantadis di un grum di timp a tornavin a fâsi viodi propite dulà che ducj lis vevin cirudis e si strissinavin in une sdrume sdavasse che e lave daûr ai doi tocs di fier inmagâts di Melquìades. «Ogni robe si puarte dentri la sô vite», al berlave chel cramar cun chê sô garbe lenghe, «tu âs dome di sbisiai il flât». José Arcadio Buendìa, cun chê sô imagjinazion che e lave simpri plui lontan dal snait da la nature, e plui in là da l’incjant e dal striament, si ere metût tal cjâf che si podeve doprà chê stupide pensade par gjavâ fûr da lis vissaris de tiere claps di aur. ❚


text:
Mariute e jere spirtade e a vot agns a ‘nt cumbinave une in dì, cualchi volte ancje dôs. E jere piês di un mascjat e plene di curiositât par dut ce che i pareve une novitât. A scuele e jere simpri la prime a alçâ la man cuant che la mestre e domandave: “Chi mi sa rispondere?” e lis amiis a jerin invidiosis pal so snait. Zuiant po, nissun le bateve, sedi di zûcs par frutis che cui mascjos.
Vuê, passant pe place, tornant a cjase di scuele, i cole il voli sul cartelon cun la reclame di un cine di vuere. Il dissen dai soldâts che vignivin ju dal cîl peats sot di une grande ombrene blancje i reste tal cjâf e gustant e domande notiziis a so pari. Chel i spieghe che si trate dal parecjadudis e che i soldâts lu doprin par butâsi ju dai avions, cence fâsi mâl. Mariute subit e pense che e volarès provâ ancje jê, che di sigûr al varès di sedi une vore biel. Ma butâsi di dulà; jê un avion no lu à e nancje une ombrene cussì grande come chê dal manifest. “Ma jo o soi piçule e forsit no covente une ombrenone cetant grande” e pense. Subit il pinsîr al va ae ombrene di so pari, che i veve simpri someât grandonone e po e pense ancje di dulà butâsi: “Ma sì, dal puiûl, che al è vonde alt sul curtîl”. Dute contente par vê cjatât la cumbine, Mariute si organize par l’esperiment. Cjapade su la ombrene di so pari vie sù pes scjalis e rivade sul puiûl e cîr il puest plui adat par il lancio. “Achì sot a son i vâs di mê mari e chel cun la plante grasse al à lis spinis, miôr plui in là”. Intant che e sielç il puest, so fradi Carlet dal curtîl, viodint so sûr lâ indenant e indaûr sul puiûl e cun la ombrene sot dal braç, i domande ce che e fâs. “Tâs che o ai di fâ un esperiment”, i fâs jê. “Ancje jo, ancje jo” al zighe il piçul e Mariute, par fâlu tasè lu clame sul puiûl. Po ben, cjatât il puest e vierç la ombrene e sentade sul parepet e sta par butâsi cuant che il piçûl al tache a frignâ “Ancje jo, ancje jo”. Mariute, par stropâi la bocje lu cjape sù, “Tant al pese pôc” e pense e tignintsi salde tal mani de ombrene, si bute ju cun sô fradi intal braç. Intun marilamp a plombin tal curtîl cuntun ton, e ju vaiudis. Mariute cui zenoi scussâts e cuntune biele pache sul cûl e vai par la dulìe, Carlet al zighe disperât, plui pal spavent che par lis pachis. La none Meneghine, che e jere impisulide su la cjadree fûr de puarte di cjase, sveade di colp e a viodi i doi fruts a pene colâts dal puiûl, e tache a zigâ. La mari dai fruts, jessude di corse e cence pierdi timp, i da doi scapelots a Mariute; no par nuie, ma e veve rot la ombrene!
di Pauli Jacuz


text:
Asie
La Asie e je il plui grant e il plui popolât dai continents, comprendint la part plui estese de cussì clamade Eurasie. E confine a Nord cul ocean Artic, a Est cul ocean Pacific, a Sud cul ocean Indian e a Ovest cul mâr Ros, l'istmi di Suez (che la divît de Afriche, il mâr Mediterani, il mâr di Marmara e il mâr Neri; a est separin la Asie de Europe i strets dai Dardanei e dal Bosfar, lis cjadenis dal Caucas e dai monts dal Ural e il mâr Caspi. Al estrem Nord-Est e je separade de Americhe dal stret di Bering.
Gjeografie[cambie | modifiche il codiç]
Il litorâl asiatic al è un grum accidentât, cuntune vore di mârs internis (mâr arap, mâr de Cine meridionâl, mâr di Gjave, mâr de Cine orientâl, mâr Groga, mâr dal Gjapon, mâr di Ochotsk, mâr di Bering, mâr di Kara, mâr di Barenc, e v.i.); golfs (golf Persic, golf dal Oman, golf dal Bengala, golf dal Siam, golf dal Tonchin, golf di Anadir, e v.i.); penisulis (Anatolie, Arabie, Indie, Malacca, Indocine, Coree, Kamčatka, Taimir, Kola, e v.i.), e isulis dongje des cuestis, sicu Cipri, lis Maldivis, Sri Lanka, il grant arcipelac de Insulindie (che al inclût lis Filipinis, Borneo, Sumatra, Gjave e Cèlebes, par citâ chês plui grandis e cognossudis), Taiwan, lis isulis dal Gjapon, Sachalin, la Tiere dal Nord, Gnove Zemble, e v.i.).
Pes monts, la Asie al è un continent che e 'nd à un grum, soredut inte zone de cjadene dal Himalaya, dulà che si cjatin lis cimis plui altis de Tiere, fra chestis l'Everest, il K2 e l'Annapurna, ducj alts plui di 8.000 metris. Dongje chest si puedin cjatâ ancje grandis planis in Siberie e deserts come chei dal Gobi o chel de Arabie. Intal continent a son ancje putrops flums impuartants, come l'Obi, il Enisej e il Lena intal bacin dal Artic; l'Amur, il flum Groc, il Yangtze e il Mekong intal bacin dal Pacific; il Brahmaputra, l'Irrawaddy, il Gangje e l'Indo intal bacin dal ocean Indian; il Tigri e l'Eufrat inte Asie ocidentâl, l'Amu Daria e il Sir Daria intal bacin dal Aral. In Asie a son ancje grancj lâcs, come il mâr Caspi, il plui grant dal mont, il mâr di Aral, il mâr Muart, cun nivei record di salinitât o il lâc Baikal, il plui profont.


text:
Inte suaze de “Festa della Mela”, apontament ARLeF pai plui piçui
Ai 17 di Setembar, un dopomisdì di zûcs par furlan
Inte suaze de “Festa della Mela” di Tumieç al torne “Cjantâ e zuiâ cun Maman!”, un apontament une vore spietât cun Daria Miani e il mont colorât di Maman!, il program tv in lenghe furlane che ur plâs une vore ai fruts.
Sabide ai 17 di Setembar, a tacâ des 15.30, sot dal tendon di place XX di Setembar, si podarà cjantâ, zuiâ cu la “Ruede de Fortune” e divertîsi cul laboratori di piture. Ae fin, ducj i partecipants a varan i gadgets de trasmission, che la sô setime stagjon e tacarà ai 7 di Otubar, plene di novitâts, piçui amîs e une gnove rubriche par zuiâ cul furlan e cul inglês!
Maman! e je une trasmission televisive pe infanzie in lenghe furlane, risultât di une coproduzion de ARLeF e di Telefriuli (canâl 11 dal digjitâl terestri). Un contignidôr che i piçui telespetatôrs a amin tant, siôr di rubrichis, cartons animâts, leturis, musiche e zûcs, cu la conduzion di Daria Miani e che si indrece ai fruts de scuele materne e primarie. Un format che ur da mût ai fruts di imparâ, divertîsi e cressi cu la lenghe furlane e che al permet aes fameis di podê contâ suntun program che al stice la creativitât e la curiositât midiant di un metodi ludic e educatîf plurilengâl.
Propit chest format, fat di zûc e didatiche, al sarà proponût ae “Festa della Mela” a Tumieç, par un dopomisdì plen di divertiment, par furlan!


text:
Cuant che lis piçulis buteghis di paîs in mont a puedin dâ il lôr contribût par inviâ gnovis formis di benstâ comunitari. Al è l’obietîf dal progjet “Innovalp Experiences: nuove forme di welfare comunitario”, promovût de cooperative Cramârs di Tumieç e sostignût de Fondazione Friuli. Cun cheste propueste, Cramârs e ponte a tirâ dongje e a contâ ce che intant de emergjence dal Covid a àn gjenerât lis piçulis comunitâts di mont, in particolâr se i negozis inmò operatîfs ta chês zonis a puedin deventâ erogadôrs di servizis di welfare pe comunitât locâl. «Tal moment che – e fâs savê Cramârs – une piçule buteghe e devente un volan che al ufrìs servizis ae comunitât di riferiment, il lûc si trasforme: di riferiment comerciâl al devente un “hub di comunitât” dulà che, dongje dal valorizâsi miôr cu lis sôs ativitâts tipichis, e rive a coinvolzi ancje ducj i components dal paîs, lant a gjenerâ altri valôr zontât». In chest moment il progjet finanziât de Fondazione Friuli al à sierât la part des intervistis in Cjargne e tal Tarvisian: cumò si tachin a intervistâ lis piçulis realtâts des valadis des Dolomitis furlanis. Ae fin, dopo altris intervistis di aprofondiment che si laran a fâ tes realtâts plui dinamichis, e saltarà fûr une relazion finâl dal progjet cuntun pâr di indicazions di lâur daûr, dentri di Març dal 2021.
◆ Tal prontâ il progjet, Cramârs si è domandade ce che si intint par “welfare di prossimitât” e in ce relazion che al ven vivût il “welfare istituzionâl” : «Tal meti jù il progjet – a spieghin i referents de cooperative cjargnele – si sin basâts su la concezion che il welfare di prossimitât al è la realizazion di un benstâ di vicinance a integrazion dal benstâ istituzionâl che al è identificât tant che “welfare di distance”. Il welfare di prossimitât al è un welfare di vicinance parcè che al cree une relazion cul utent che al è viodût tant che coprotagonist tal fâ sù la rispueste aes dibisugnis. Al previôt il coinvolziment di une schirie di atôrs come ents publics, altris organizazions e impresis, fameis e rêt relazionâl dai beneficiaris. La vicinance e garantìs capacitât di scolte e e devente gjeneradore di prossimitât a personalizazion alte». ❚
Un jutori aes piçulis buteghis di montPiero Cargnelutti
Cuant che lis piçulis buteghis di paîs in mont a puedin dâ il lôr contribût par inviâ gnovis formis di benstâ comunitari. Al è l’obietîf dal progjet “Innovalp Experiences: nuove forme di welfare comunitario”, promovût de cooperative Cramârs di Tumieç e sostignût de Fondazione Friuli. Cun cheste propueste, Cramârs e ponte a tirâ dongje e a contâ ce che intant de emergjence dal Covid a àn gjenerât lis piçulis comunitâts di mont, in particolâr se i negozis inmò operatîfs ta chês zonis a puedin deventâ erogadôrs di servizis di welfare pe comunitât locâl. «Tal moment che – e fâs savê Cramârs – une piçule buteghe e devente un volan che al ufrìs servizis ae comunitât di riferiment, il lûc si trasforme: di riferiment comerciâl al devente un “hub di comunitât” dulà che, dongje dal valorizâsi miôr cu lis sôs ativitâts tipichis, e rive a coinvolzi ancje ducj i components dal paîs, lant a gjenerâ altri valôr zontât». In chest moment il progjet finanziât de Fondazione Friuli al à sierât la part des intervistis in Cjargne e tal Tarvisian: cumò si tachin a intervistâ lis piçulis realtâts des valadis des Dolomitis furlanis. Ae fin, dopo altris intervistis di aprofondiment che si laran a fâ tes realtâts plui dinamichis, e saltarà fûr une relazion finâl dal progjet cuntun pâr di indicazions di lâur daûr, dentri di Març dal 2021.


text:
In principi a forin il lât di Barcis e la fôs dal Tiliment. Se o vessin di cirî la scune de motonautiche in Friûl, chescj a podaressin jessi i doi puescj plui impuartants. Dongje di doi personaçs clâf, che si à di ringraziâ: Flavio Beltramini, fondadôr de sezion regjonâl de federazion, e Primo Gardin, costrutôr di imbarcazions e pilote di fame internazionâl.
AGNS SESSANTE_ Se za dai prins agns Sessante, a Lignan Riviere si davuelzevin manifestazions di motonautiche di circuit (campionâts mondiâi, europeans e talians), lis aghis di Lignan Sabbiadoro a forin invezit al centri di garis di Offshore, ospitant campionâts mondiâi di circuit. Ma ancje garis di regolaritât, riservadis a imbarcazions (motoscafs) di dipuart. La citadine e à une des ufiertis miôr dal Mediterani, cun passe 5 mil puescj pes barcjis, distribuîts in siet darsenis.
TRADIZION NAONIANE_ Lu dîs il non stes. Pordenon al ven di Portus Naonis, puart sul Nunciel. E la citât e à une storie e une tradizion in fat di barcjis, fintremai dai timps dal Imperi Roman, se no prime. I flums Nunciel, Midune e Livence a costituissin une idrovie lungje scuasit 100 km. Di 27 agns in ca, il percors al da acet al event dipuartistic «Gommonata europea da Pordenone al mare». E, dentri dal campionât european di regolaritât, ancje al Rally Vignesie-Pordenon.
BARCIS METE PREFERIDE_ Lis aghis di Barcis a son chês plui dopradis de motonautiche. Sul imprin, tai agns Otante, culì si faseve un pôc di dut, parfin parecjadudisim sul lât e orientament subacuei. Si varà di spietâ il 1984 par viodi la prime gare uficiâl di specialitât, valevule par un campionât talian. Po a son rivadis ancje lis competizions europeanis. E dal 2000, il mondiâl F3. Li si son formâts ancje i nestris campions plui fuarts: pe specialitât «circuit», Luca Fornasarig (di Manzan) e Cristiano Gasparutti (di Cormons), campions e vice campions talians in diviersis classis. Te classe formule 1000 interazional, si àn di vê indiment i sucès di Roberto Del Pin di Maran, plui voltis campion internazionâl e cun posizions simpri altis in classifiche dal 2001. Dal 2008, al à ancje laureât campion talian e mondiâl il fi, David, simpri te stesse categorie.
PÔC COGNOSSÛTS_ In Friûl, po dopo, si pratichin ancje sports pôc cognossûts de aghe. Par esempli, i passionâts di Hovercraft (garis di scafs su percors cun doi tierçs di aghe e un tierç di tiere) si dan apontament sul lât di Barcis (daûr de profonditât de aghe), ma manifestazion no agonistichis si fasin ancje a Daçan e a Siest. E par ultin, curiôs ancje l’interès pal navimodelisim radiocomandât, sul lât di Buride a Cesene di Daçan.
Oscar Puntel
SPECIÂL – Cori cence ruedis: su la aghe............
In principi a forin il lât di Barcis e la fôs dal Tiliment. Se o vessin di cirî la scune de motonautiche in Friûl, chescj a podaressin jessi i doi puescj plui impuartants. Dongje di doi personaçs clâf, che si à di ringraziâ: Flavio Beltramini, fondadôr de sezion regjonâl de federazion, e Primo Gardin, costrutôr di imbarcazions e pilote di fame internazionâl.


text:
Contats
Numar vert
Par informazions, domandis di intervent e segnalazions, a son a disposizion il Numar Vert Aziendâl 800.844.344 e la direzion email segreteria@isontinambiente.it
La nestre direzion di Pueste Eletroniche Certificade (PEC) e je isontinambiente@legalmail.it
Dulà che o sin
ISONTINA AMBIENTE S.r.l. 34077 Roncjis di Monfalcon (GO) – vie Cau de Mezo, 10
Dâts aziendâi
Codiç Fiscâl – P. IZV e Iscrizion al Regjistri des Impresis di Gurize n. 01123290312,
Capitâl Sociâl Euros 11.412.450,41 viersât par intîr


text:
Ca di cualchi dì tancj di nô a scomençaran a strucjâsi intai centris austriacs par gjoldi dal aiar nadalin che si sint lenti sù, spassizant jenfri i marcjaduts di Nadâl. Dut câs chescj a son nome la ponte di un iceberg, un reclam pai dordei, par tirâju dongje e splumâju.
O savìn che la Austrie e à une tradizion catoliche cetant inlidrisade jenfri la int, e alore dute la dade nadaline, scomençant de prime domenie
dal Avent, e involuce ogni sît intune velete di atmosferis magjichis e maturlis.
Par chest cumò o volìn fevelâ des tradizions plui cognossudis dai nestris convicins, che cetantis lis vin impuartadis, aben che lis vin fatis deventâ nestris in mût falât.
Prin di dut o fevelìn de corone di Avent, fate cun ramaçs di peç o di dane e cuatri cjandelis: la corone verde no je nome simbul di vite e di sperance, ma la sô forme taronde (il cercli infinît, simbul di eternitât) e pant il trionf de vite su la muart, intant che lis cjandelis a son segnacul de lûs che Crist al puarte intal mont. Ogni domenie – scomençant de prime di Avent – e ven impiade une cjandele, fintremai che inte ultime domenie prime di Nadâl dutis cuatri a saran impiadis, prin anunzi dal Nadâl che al sta rivant.
Intant dal Avent lis feminis a son usadis a preparâ i biscots di Nadâl, che a son di biel augûr e che par chest a vegnin regalâts ai cognossints.
La colme des fiestis dal Invier e je par sigûr la vilie di Nadâl, che dutis lis buteghis e i uficis a sierin cence fal a misdì, par che dute la famee e podedi stâ daûr insiemi ai preparatîfs: l’arbul, cun di fat,
al ven parecjât propite ai 24 di Dicembar (no prime!) e al ven metût al puest di onôr intal mieç dal tinel (no di fûr, intal frêt). Chest moment di cunvigne familiâr al è cussì sacri che e esist la superstizion che, se un forest al tuche ae puarte, chê famee e varà un corot jentri l’an cu ven.
Une altre usance che nô no cognossìn e je chê dai Barbarazweige: inte dì di Sante Barbare (ai 4 di Dicembar) si metin adun uns cuatri ramaçs di cjariesâr e si metin inte aghe. Se a Nadâl a sflorissin (al sucêt cuasi simpri!) a saran di bon avôt par dut il gnûf an.
Intant che lis usancis nadalinis nus pandin putropis diferencis cui nestris convicins, chês de rivade dal an gnûf a àn cetante filusumie parele cun nô. Prin di dut ai nestris convicins ur plasin une vore i sclopetons! La gnot dal ultin dal an si puedin rimirâ dapardut lis luminariis dai fûcs plui stramps e nissun al sparagne (la matine dal prin dal an o ai viodût a tirâ sù i risultums dai sclopetons e jemplâ doi camions nome intal curtîl di un agriturisim austriac). Ma chest al sucêt a miezegnot. Par imbroiâ lis oris di prin si costumave di profetâ l’avignî midiant de tecniche dal Bleigießen, che al consisteve intal fondi il plomp e butâlu subit inte aghe frede par vualmâ lis figuris che si formavin intant che al caglave. Dal an passât cheste tecniche è je improibide des gnovis diretivis sui prodots chimics.
Par dâ il bon an e ven regalade un plantute di fuee di cuatri – che si spandarà par dut il zardin! -, un
spachenapis, segnacui di puartefortune, o un purcitut di marzapan, che aromai ju cjatìn in dutis lis fatis ae fin di Dicembar intai supermarcjâts austriacs, simbul di fertilitât e di benstâ.
Une ultime tradizion – ancje cheste di ispirazion catoliche – e je chê dal Sternsingen, che o cjatìn formis someantis inmò vivis in cualchi paisut de Cjargne. Un piçul trop di frutins vistûts di Trê Rês e cuntune stele a van di cjase in cjase intai prins dîs dal an, cjantant o disint sù poesiis o preieris cun chê di tirâ sù alc cun fin di beneficence. La cjase che ju ricêf e ven daspò “benedide”: sul plan disore de puarte al ven scrit, cuntun zes benedît, C + M + B cul an a pene scomençât: si che duncje chest an cu ven o viodarìn 20+C+M+B+20.
Cussì, bramant par ducj i letôrs lis buinis fiestis cun tancj purcituts, ve ca sclarît il misteri di chês stranis siglis che si viodin su dutis lis cjasis di là dal confin. ❚
Barbara Cinausero


text:
Sabato 16 luglio 2022
Piazzale del Castello – Udin
Ore 21:15
INGRESSO A PAIAMENT
Alan Stivell (ae anagrafe Cochevelou), il virtuos di arpe celtiche che al à spandût par dut il mont le passion pe musiche bretone e plui in gjenerâl il folk celtic fasintlu deventâ un fenomen culturâl european e mondiâl, al torne a Folkest, dulà che al fò par vieri cualchi show memorabil.
Stivell, che insieme al pari Jord al à ricostrûit e ripuartât in concert l’arpe bretone, ’tal è cunsiderât ancje un significatîf ’sunadôr di bombarde e di pive scozese, al à creât e rindût popolâr il concet di musiche celtiche, intun concèt slargjât di cross over music atraviers le union di culturis e stî musicâi diviers, metinsi intune posizion di avanguardie in diviers gjeners dal Folk-Rock al Ambient fintramai ae World Music.
Il concert che al à puartât te colme de notorietât chel moviment musicâl al fò fat cincuante agns fa, tal 1972, al Olympià di Parigji: da chei concerts al nassè un dai discos plui celebrâts de intere discografie mondiâl, Live a l’Olympia. Da aì il fenomen Stivell al mude l’inmagjine globâl de Bretagne e e puarte l’atenzion de Europe pes sôs minorancis etnichis. Le sô cariere internazionâl e florìs cu le presince in festivals e televisions par dute Europe, Stâts Unîts, Australie, Canada, fintramai ai nestris dîs. Dopo le realizazion dal album Legend e The Mist of Avalon tal 1993, al rimasterize lis sôs cjançons plui famosis (cu le presince di Kate Bush) tal album Again, che a lu rilançarà ancje tes classifichis dal pop continentâl. Da che volte ’tal è stât dut un curîr di gnûfs albums che di volte in volte e spostavin l’astute un pouc plui in là, gracie a chest artist curious, atent, mai mugnestrât e simpri in prime linie tal difìndi i dirits des minorancis.


text:
Fonts privâts
Font Bedon Schiozzi
Il font al è stât metût a disposizion de Aministrazion Comunâl de famee Bedon Schiozzi e al cjape dentri une schirie di positîfs, dai agns Cuarante, di grant interès storic fotografic e un bon numar di dissens tecnics. Framieç dai dissens e je ancje une interessante prospetive dal alt de centrâl termoeletriche. La plui part dai dissens e rapresente particolârs tecnics e tecnologjics dai implants industriâi de SAICI-SNIA Viscosa. Dopo di jessi inventariât, il materiâl al sarà digjitalizât par metilu a disposizion di ducj.
Font Franco Mauro
La famee Mauro, che fin a cualchi an indaûr e jere a stâ al Tor, e à un straordenari libri fotografic dal Jugn dal 1942. In graciis de disponibilitât dai parons, cheste publicazion e je stade scansionade e cumò e je disponibile in formât digjitâl. Lis fotografiis, i dissens a colôrs (tirâts jù tant che fotografiis intal volum) e lis didascaliis a descrivin cemût che si presentave il Tor tor de metât dal 1942. E ven mostrade la situazion industriâl e cemût che a van indenant i lavôrs agricui. Une imagjin a colôrs interessante e mostre il plan regoladôr dal 1942 cul stât di fat e chel di progjet. Intune descrizion scrite intes pagjinis dal volum si fevele dal cjamp dai presonîrs di vuere che al deventarà po il Villaggio Roma: a vuê, al è l’unic riferiment sul cjamp cjatât framieç dai documents de SAICI-SNIA Viscosa prime dai 8 di Setembar dal 1943.
Font Ghirardo
Cuindis agns indaûr intal ex teatri a son stâts fats lavôrs di manutenzion impuartants sul cuviert e sui sieraments. Dispès al sucêt, come in chest câs, che i lavôrs a vegnin seguîts sei di cui che al lavore, sei di personis curiosis o interessadis ae conservazion de struture. Intant dai lavôrs par sdrumâ part dal solâr un operari al à cjatât une cartele avonde strane fate sù intun gjornâl. Dentri dal pacut a jerin documents dai partigjans riferîts ae seconde metât dal 1944. Par fortune, l’operari al à pensât ben di consegnâ il materiâl a doi citadins che si vevin mostrâts une vore interessâts e che po lu àn tignût di cont. Si trate di uns cincuante pagjinis là che a son modui pes ricevudis cul bol dal CLN, manuscrits che a van dal Setembar al Otubar dal 1944 cu lis listis dai operaris che ducj i mês a devin un contribût al CLN, il program politic dal partît comunist e cualchi articul datiloscrit dal gjornâl l’Unità. La Aministrazion Comunâl, une volte savût dai documents, e à digjitalizât il materiâl cun chê di tignîlu di cont e rindilu disponibil su internet.


text:
Letare a Tito
Letare a Tît
Tît al jere un compagn di fede di vecje date dal apuestul Pauli e si cjatave a Crete par organizâ la glesie dal puest.
Il compit nol jere facil parcè che il popul cretês al veve la nomee di jessi fals, barufadôr, avit e cjavestri.
La letare e jere dibisugne par che i crodints a no fossin strissinâts di cheste maniere di compuartâsi.
Al somee che cheste letare a sei stade scrite da la Macedonie intal periodi fra la prime e la seconde detenzion di Pauli a Rome, e partant in mieç dal 61 e lu 64 d.C.
Contignût
Pauli al espon i recuisîts che a devin vê i pastôrs de glesie, cussì di podê jessi in stât sie di insegnâ ma ancje di fâ amunizion a chei che a dan cuintri.
Dilunc al dâ conseis sul mût di vivi, ai plui zovins come ai anzians, seino oms che feminis.
Al sotlinee l'impuartance di jessi ubidients ai governants.
Utilitât
I cristians cretês a dovevin vivi intun ambient plen di impusturis, coruzion e ingordisie. L'incoragjament di Pauli al jere chel di rivolzi la ment a oparis strabuinis par tirâsi fûr dal pericul.
Ancje vuê il mont al vîf intal pantan morâl e a si po salvâsi da chest disgrât jessint operôs intal servî l'Idiu.
Al mostre ai pastôrs come che il lôr procedi al devi atignîsi cun fermece a la peraule dal Idiu e dome in cheste maniere a podaran incitâ e costumâ chei altris cun autoritât.
Nus jude a tignî il dovût rispiet pai governants.


text:
Sinonimi e Contrari Friulani
in maniere dure loc.
- [it. acerbamente av.]
(derivât di 'acerbo')
- sinonims
- cun severitât, in maniere severe, in mût sevêr, severementri
- contraris
- cun buine gracie, cun dolcece, cun zentilece, dolcementri, in maniere dolce, in maniere zentîl, in mût dolç, in mût zentîl, zentilmentri
- [it. aspramente av.] (derivât di 'aspro', intune forme dure viers altris)
- [it. crudamente av.]
(derivât di 'crudo')
- sinonims
- asprementri, crudementri, durementri, scletementri
- contraris
- cun dolcece, dolcementri, in maniere dolce, in maniere mugnestre, in mût dolç, in mût mugnestri
- [it. duramente av.]
(derivât di 'duro', cence dimostrâ comprension o rivuart pal dolôr di un altri)
- sinonims
- crudelmentri, crudementri, cun crudeltât, cun garbure, durementri, in maniere bruscje, in maniere crudêl, in maniere garbe, in mût brusc, in mût crudêl, in mût garp, severementri, violentementri
- contraris
- amabilmentri, cun amabilitât, cun comprension, cun dolcece, cun zentilece, dolcementri, in maniere amabile, in maniere bontadose, in maniere comprensive, in maniere dolce, in maniere zentîl, in mût amabil, in mût bontadôs, in mût comprensîf, in mût dolç, in mût zentîl, zentilmentri
- [it. recisamente av.]
(derivât di 'reciso')
- sinonims
- bruscjementri, categorichementri, decisementri, drastichementri, durementri, energjichementri, fermementri, netementri, perentoriementri, secjementri
- contraris
- afabilmentri, cordialmentri, cun afabilitât, cun cordialitât, cun debilece, cun garbature, cun inciertece, cun zentilece, debilmentri, garbadementri, inciertementri, in maniere afabile, in maniere cordiâl, in maniere debile, in maniere garbade, in maniere incierte, in maniere smamide, in maniere zentîl, in mût afabil, in mût cordiâl, in mût debil, in mût garbât, in mût inciert, in mût smamît, in mût zentîl, zentilmentri
- [it. rigidamente av.]
(derivât di 'rigido', cence mobilitât)
- sinonims
- durementri, in maniere impicotide, in maniere incantesemade, in maniere picotide, in maniere sticade, in mût impicotît, in mût incantesemât, in mût picotît, in mût sticât, rigjidementri
- contraris
- cun flessuositât, cun morbidece, cun slanç, flessuosementri, in maniere flessuose, in maniere morbide, in maniere slançose, in mût flessuôs, in mût morbit, in mût slançôs, morbidementri, slançosementri
- [it. rudemente av.]
(derivât di 'rude', cence mostrâ atenzion o sensibilitât par chel altri)
- sinonims
- bruscjementri, crudementri, cun inciviltât, cun severitât, decisementri, durementri, garbementri, grubianementri, incivilmentri, in maniere incivîl, in maniere severe, in mût incivîl, in mût sevêr, maleducadementri, malegraciosementri, ruspiosementri, rustichementri, scortesementri, secjementri, severementri, vilanementri
- contraris
- afabilmentri, bontadosementri, civilmentri, cortesementri, cun afabilitât, cun civiltât, cun cortesie, cun degnevolece, cun delicatece, cun dolcece, cun educazion, cun finece, cun garbature, cun gjubialitât, cun zentilece, degnevulmentri, delicadementri, dolcementri, educadementri, finementri, garbadementri, gjubialmentri, in maniere afabile, in maniere bontadose, in maniere civîl, in maniere cortese, in maniere degnevule, in maniere delicade, in maniere dolce, in maniere educade, in maniere fine, in maniere garbade, in maniere gjubiâl, in maniere zentîl, in mût afabil, in mût bontadôs, in mût civîl, in mût cortês, in mût degnevul, in mût delicât, in mût dolç, in mût educât, in mût fin, in mût garbât, in mût gjubiâl, in mût zentîl, zentilmentri
- [it. seriamente av.]
(in maniere che e da preocupazion)
- sinonims
- cun gravitât, durementri, gravementri, in maniere grave, in mût grâf, seriementri, severementri
- contraris
- afabilmentri, bontadosementri, cun afabilitât, cun bontât, cun ligrie, cun scherçositât, in maniere afabile, in maniere bontadose, in maniere legre, in maniere ligriose, in maniere scherçose, in mût afabil, in mût bontadôs, in mût legri, in mût ligriôs, in mût scherçôs, legrementri, ligriosementri, scherçosementri
- [it. severamente av.]
(derivât di 'severo', tune maniere che no amet perdon)
- sinonims
- durementri, fermementri, gravementri, inflessibilmentri, intransigjentmentri, rigorosementri, seriementri, severementri
- contraris
- benevulmentri, bontadosementri, cun benvolence, cun bontât, cun clemence, cun gaiositât, cun gjubialitât, cun ligrie, gaiosementri, gjubialmentri, in maniere benevule, in maniere bontadose, in maniere clemente, in maniere gaiose, in maniere gjubiâl, in maniere legre, in maniere ligriose, in mût benevul, in mût bontadôs, in mût clement, in mût gaiôs, in mût gjubiâl, in mût legri, in mût ligriôs, legrementri, ligriosementri
- [it. spietatamente av.]
(derivât di 'spietato')
- sinonims
- brutalmentri, disumanementri, durementri, ferocementri, inumanementri, orendementri, oribilmentri
- contraris
- cun pietât, cun umanitât, in maniere pietose, in maniere umane, in mût pietôs, in mût uman, pietosementri, umanementri


text:
Cjante brilante-Frotule 1571
Su su mamui alla giostre
Ch’al è cha lu dentri met
lu dal chiaf giauat l’elmet
Ch’al è ’l timp di faa la mostre.
Su cu mamui alla giostre.
Metit pur lui pit in staffe
E montaat prest a chiaval
Ch’al si dijs chu in une val
Son vignuz par cori gl’ongiars
Faijtiu zij iu par chei zondars
Alla volte dai paluuz
Chu a San Stiefin ian sintuz
Alguns nestris talians
Su vignijts chun loor es mans
Voo in fares colaa une frotte
Chui chu fas la prime rotte
Ver Marches al si dimostre
Su su mamui alla giostre
Su su prest drezzaat lis lancis
Chu in chest laas simpri fo taze
Colpe son sal s’indamaze
Iu chiavai che han spes sot
Imparaat però un biel bot
Se vorees rompi une lanze
Tignit dret da pit de panze
E menaat spes iu calcagns
Che fares iu luchs scosagns
E chiatas conz e Marches
Sul frontaas al fin dal mes
Quant chu l’hom la lune mostre
Su su mamui alla giostre.
Al si dis che son par corri
Dal chiaval di code lungje
Su la strade ben si slungie
Seguitai chiazaiu fuur
Chu sintinsi di dauur
Messedant in talian
Di lor s’emple ogni foran
Par havee la fuge al cuul
Nominant ce ijnt chu giostre
Su su mamui alla giostre.
Stait pur voo d’intorn San Stiefin
Ch’al ijn uan angh a Palmade
Chu che fo la prime strade
Quant chu a corri scomenzarin
Daspò che s’inviarin
A passaa par Coneglan
E giavarin prest al fan
Fur dal quarp iu nassantaaz
Benche sein liberaaz
Une part par se a Florenze
Havint fame che semenze
Pal Agnel chu a ij si giostre
Su su mamui alla giostre.
Quant chu sunis lis trombettis
Parat vie a dutte brene
Ma no dait dal laas de schene
Ch’al è colp di traditoor
Voo havaressis poch honoor
Par un sool chu vo tochiassis
Al bignàs che s’indalassis
Dugh al solt di Florentins
Se sares bogn Mat culins
Voo amares la patrie vuestre
Dugh fazint a usanze nestre
Simpri mai in ogni giostre
Su su mamui alla giostre.
Chei chu dan in tal Anell’
No s’acostin ai sclopez
Ed angh mens di Falconez
Pal pi riul dal fuch zamban
Chu daquangh si brusaran
Se no fuin in Toscane
E voo giostraat e furlane
Simpri mai paare chun pance
No giostraat dal altre bande
Chu la lez no lu comande
Ni ben lu lus stres s’inclostre
Su su mamui alla giostre.


text: Dentri tai incuintris culturâi inmaneâts dal Club Unesco di Udin in cunvigne cul moviment civic culturâl alpin-adriatic dal Fogolâr Civic pe Zornade Internazionâl dai Students (17.XI), miercus ai 16 di Novembar 2016 il dean di chel moviment e ancje dal circul universitari furlan de Academie dal Friûl, prof. Alberto Travain, al à fat, te Capitâl dal Friûl Storic, une conference in lenghe furlane, tal Palaç Garzulin di Top – Wassermann (Scuele Superiôr de Universitât dai Studis di Udin), sul argoment “’Matricula Nationum Universitatis Studiorum Utinensis’: une buine ocasion mancjade pai students de Universitât furlane”. In chel si à screât come conferencîr ancje un scuelâr di tierce mezane, onorari dal Fogolâr Civic, Riccardo Cutrino di Udin, cuntun plait decîs par talian titulât “Invettiva contro il bullismo” vâl a dî acuse cuintri des buladis.


text:
Il grup al nas in maniere uficiâl intal 1995 inte aree de Pedemontade Ocidentâl furlane tra Davian e Montreâl cul intindiment di inovâ la musiche tradizionâl furlane cuntun gnûf spirt, il stes che al veve animât par prin il grup La Sedon Salvadie, pionîr de rinassite musicâl furlane. Il progjet musicâl Bràul si vierç fin di principi a orizonts plui larcs cun riferiments ae musiche folk europeane, intune sorte di fusion e integrazion ’fin a rivâ a une proprie specifiche sonoritât, une personalitât artistiche distintive. In ocasion dal ventenâl de publicazion dal prin cd, il grup che intant al veve lassât i impegns di palc, al decît insiemi cun Folkest di fâ une reunion par celebrâ l’aniversari, e de reunion ae ricostituzion il pas ’tal è stât une vore curt: i Bràul a son tornâts di gnûf in ativitât.
Formazion: Gabriella De Cesco – vôs, percussions; Lucia Clonfero – violin, violin eletric, vôs; Giacomo Traina – ghitare acustiche, bouzouki, vôs; Claudio Mucin – violin; Claudio Mazzer – ghitare classiche, bouzouki, percussions, flauts, vôs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
In autun, si screin i gnûfs palinsescj. Daspò de programazion balneâr dal Istât, e je ore di meti sot naftaline replichis e telefilm americans dai agns Otante. Inalore, al va dite subit che lis gnovis plui impuartantis a son sul balon. E che par altris programs, no si mostrin particolârs gambiaments. Parcè il balon? Par vie che la gnove normative – ancjemò plui restritive dal an passât – e oblee lis emitents locâls a imbastî programs dulà che, par paradòs, no si à di fevelâ di balon, ma «a la lontane», cence telecronachis des partidis dal stadi, cence colegaments cui stadis. Une decision che e à pocât autôrs e condutôrs a ritocjâ lis formulis des trasmission. In miôr o in piês, al dipent un poc dal feeling cul argoment: dal sigûr nol varà gjoldût cui che al seguìs chestis trasmissions parcè che interessâts a ce che a sucêt sul cjamp di zûc.
Di altre bande, a son oris di jemplâ cun argoments, oltri i 90 minûts regolârs. Doi esemplis Lorenzo Petiziol su Free al à imbastît un circo, cun imitadôrs, mâcs, saltimbancs e orchestrine. Di gjoldi, par cui che no i free nuie dal balon, ma al vûl savê il risultât. Su Telefriuli, invezit, Massimo Radina e Francesca Spangaro a àn come ospits un scuadre di balon locâl e a fevelin simpri di balon. Spangaro e je la plui brave a fâ lis radio cronichis, chest no si pues dineâ. Insome, il program al è par cui che al è sfegatât dal balon e nol rive a stâ cence azions di zûcs e coments. No rivi a viodi une vuere tra i doi programs, par vie che si indrecin a doi publics diviers.
Une vere programazion wall-to-wall (vâl a dî une cuintri di chê altre) si consume invezit lunis sere. Stes orari e stes «procès al Udin» al va in onde su trê emitentis. E duncje chi sì, che e je vuere. Oltri aes za nomenadis, chest an e va in cjamp ancje la scuadre de redazion furlane di «Telequattro», storiche emitente di Triest, che e à come diretôr responsabil Claudio Cojutti, za Rai e za vôs di «Tutto il calcio minuto per minuto», pes partidis dal stadi Friûl. Su Free, Marina Presello e fâs Sportissimo; su «Telefriuli», il tandem dal balon Radina-Spangaro al presente «Bianconero»; Telequattro al scree «Udinese a giochi fatti», cun Valentina Bearzi. In cheste suaze, o cjati la radio plui rilassant, fantasiose e mancul imbalsamade de robe che si viôt par tele. In particolâr, «Il balon al è di ducj» su Radio Onde Furlane. Che par altri si pues viodi ancje sul web. Vive la radio!
JAN TOTI
CULTURE – FRIÛL TAL ETERE. Balon, ce passion!............
In autun, si screin i gnûfs palinsescj. Daspò de programazion balneâr dal Istât, e je ore di meti sot naftaline replichis e telefilm americans dai agns Otante. Inalore, al va dite subit che lis gnovis plui impuartantis a son sul balon. E che par altris programs, no si mostrin particolârs gambiaments. Parcè il balon? Par vie che la gnove normative – ancjemò plui restritive dal an passât – e oblee lis emitents locâls a imbastî programs dulà che, par paradòs, no si à di fevelâ di balon, ma «a la lontane», cence telecronachis des partidis dal stadi, cence colegaments cui stadis. Une decision che e à pocât autôrs e condutôrs a ritocjâ lis formulis des trasmission. In miôr o in piês, al dipent un poc dal feeling cul argoment: dal sigûr nol varà gjoldût cui che al seguìs chestis trasmissions parcè che interessâts a ce che a sucêt sul cjamp di zûc.


text:
Ai 17 di Març passât il Comitât pe autonomie e il rilanç dal Friûl al à mandât al President de Republiche, Zorç Napolitano, une letare li che i à domandât un incuintri par presentâi la cuistion furlane e provocâ une sô valutazion politiche.
In primis, te letare, al ven ricuardât ce che al à dit Pier Pauli Pasolini “il Friûl al è Italie”, cuant che, ancjemò tal 1945 il poete – che al faseve part dal Comitât pe autonomie furlane di chê volte – si rebecave cun cui che al dineave la domande di autonomie come che si volès stacâ il Friûl de Italie. Ancje cumò, al è scrit te letare dal Comitât, di front de simpri valevule domande di identitât, di autonomie e di autoguvier de Patrie – par dineâle – si son jevadis vôs achì, su sfueis talians e adiriture tal Parlament de Republiche, che a acusin i furlans di jessi nazionaliscj, di volê fintremai meti in pîts un Stât tal Stât, di volê valorizâ la lenghe furlane, chê slovene e chê todescje in cuintrialtâr al talian o al inglês. Dut chest – nus incolpin – par sierâ il Friûl in se stes, lant cuintri cussì ae unitât de Republiche e al procès di coesion europeane e di globalizazion.
Tal incuintri che o spesseìn a domandâ – al à scrit il Comitât al President Napolitano – o volaressin pandi i fuarts sintiments che a lein i furlans ai principis democratics e costituzionâi, che a àn a testimoni il grant apuart dal nestri popul e des sôs formazions partigjanis “Garibaldi – Friuli “ e “Osoppo – Friuli” pe liberazion dai “nestris fogolârs” e de Italie e par che e tornàs la democrazie. Di chi la spiete de nestre int di un plen ricognossiment dai siei sacrosants dirits identitaris e linguistics, previodûts dal art. 6 de Cjarte costituzionâl, de leç statâl n. 482 dal Dicembar dal 1999, des Convenzions europeanis firmadis ancje dai Guviers talians.
La letare dal Comitât si siere disint che i furlans a spietin dal President de Republiche un autorevul segnâl politic che al fasi capî a ducj che, te Italie republicane e democratiche e te Union europeane, a àn di jessi consideradis aes nestris spalis, tesis centralistichis e nazionalistichis dal vieri Stât talian fassist e monarchic. Par promovi unitât e coesion te interie societât taliane di vuê, al covente svilup de democrazie, rispiet e atuazion dai dirits costituzionâi, plurilinguisim, decentrament dai podês sedi de bande dal Stât che de Regjon.
Cuant che l’incuintri cul President de Republiche si tignarà – o in Friûl o a Rome – al è di sperâ ben che la delegazion furlane e sedi rapresentative ad implen e al plui adalt nivel de realtât istituzionâl, religjose, culturâl e economiche dal Friûl. Curtis e che si tocjin, duncje. Al sarà cussì che i contraris ai dirits dai furlans e dal Friûl – sedi di Rome, che di Triest, e, in cualchi câs, ancje di chi – a varan une biele e fuarte rispueste e che la nestre bataie e varà plui prospetivis di jessi puartade indenant viers gnûfs e positîfs risultâts. A partî de difese de leç regjonâl pal furlan, dal nestri obietîf di autoguvier, di unitât e di svilup dal Friûl che o puartarin a cjase cu la plene operativitât de Comunitât des Provinciis furlanis e, par ultin, cul furlan a plen dirit in Rai tai notiziâris e tai programs culturâi pal Friûl.
Letare al President de RepublicheARNALT BARACÊT
Ai 17 di Març passât il Comitât pe autonomie e il rilanç dal Friûl al à mandât al President de Republiche, Zorç Napolitano, une letare li che i à domandât un incuintri par presentâi la cuistion furlane e provocâ une sô valutazion politiche.


text:
Par no dismenteâ, ma soredut par continuâ a puartâ indenant cun impegn e cu la rason la bataie de lote e de rivendicazion dal dirit dal popul furlan a fevelâ cun autonomie la proprie lenghe, a fâsi ricognossi la proprie nazionalitât ma ancje: la salût, il lavôr, la cjase, la istruzion e l’ambient.
Chest, in struc, al è il significât de ricorince de Zornade Furlane dai Dirits, che si davuelzarà ai 27 di Fevrâr e che il comitât 482 al puarte indenant za di un pôcs di agns.
IL RIVIEL DAL Popul_ La storie di sigûr e je une vore clare di chê bande e si à di lâ indaûr fintremai ai 27 di Fevrâr dal 1511, cuant che e je state metude in vore il plui grant riviel de storie furlane, par man des comunitâts rurâls che, plenis di coragjo a àn assaltât e dât fûc a ducj i palaçs dai siôrs e ai cjistiei in Friûl.
Une grande dimostrazion di caratar che, ancje se e à puartât a tant sanc, e je stade la mari di altris impuartants passaçs, come la nassite venture dal ordin de Contadinance.
CUSSÌ CHEST AN_ Ma ce prospetivis puedino jessi sul significât de zornade di chest an? Secont il puartevôs dal comitât 482 Carli Pup: “No si trate di fâ sintâ la proprie vôs dome intal cjamp de lenghe e de nazionalitât, che pûr a restin i grancj ponts principâi di cheste zornade, ma ancje fâ rivâ a la int la cussience che in gjenerâl a son tancj i dirits che rispiet al popul furlan a vegnin tibiâts. In dì di vuê mi vegnin tal cjâf – al à continuât Pup – lis grandis cuistions ambientâls, come la Tav o l’eletrodot Redipulie – Udin ovest e mi domandi se a coventin pardabon ai furlans o no? La Tav par esempli e varès di taiâ tal mieç dute la Basse Furlane, par rivâ fin a Triest. Ma par esempli cence une fermade in Friûl. A ce nus coventie? O ce utilitât puedial vê l’eletrodot, se il Friûl al à za avonde energjie pal vivi di ogni dì. Forsit a produsi di plui energjie par dopo vendile fûr dal Friûl. Ma a la int furlane dut chest covential?”
AUTOGUVIER_ Une zornade insome che e vûl pontâ il dêt su la convinzion che il Friûl al à di rivâ a jessi une Regjon cu la capacitât di autogovernâsi, no dome a peraulis, ma cui fats.
“Si fevele tant – al à continuât Carli Pup dal comitât 482 – di un Friûl come plateforme logjistiche o di “Regjon puint”… Ma o varès voie di savê ce che si intint par chest? Forsit si à chê di fâ in regjon un grum di infrastruturis di passaç pai forescj, che no coventin diretementri al Friûl e ai furlans?
TANTCJ TEMIS _ A son tantis duncje lis cuistions in pîts par chel che al rivuarde la Zornade Furlane dai Dirits, che dut câs, ogni an, e varès dibisugne simpri di plui “reclam” sui gjornâi, par television e radio dal Friâl. Un pôc come che di agns e fâs Radio Onde Furlane di Udin, che su lis frecuencis dai 90.0 MHz, inte zornade dai 27 di Fevrâr e propon une programazion dal dut speciâl, metude adun pensant propit al significât de Zornade Furlane dai Dirits.
Dal rest, l’intindiment dal comitât 482, come che nus à dit il so puarte vôs Carli Pup al è: “La Zornade Furlane dai Dirits e je un barcon viert su dutis lis cuistions dai dirits, tacant de lenghe furlane e de nazionalitât. Noaltris – al à continuât Pup – fasint fieste ai 27 di Fevrâr, o mostrìn pardabon la muse dal Friûl resistent, chel che al alce in cjâf”!
Enrico Turloni
ATUALITÂT. Zornade furlane dai dirits............
Par no dismenteâ, ma soredut par continuâ a puartâ indenant cun impegn e cu la rason la bataie de lote e de rivendicazion dal dirit dal popul furlan a fevelâ cun autonomie la proprie lenghe, a fâsi ricognossi la proprie nazionalitât ma ancje: la salût, il lavôr, la cjase, la istruzion e l’ambient.


text:
FOGOLÂR CIVIC press release (to the Italian press) – Udine, 3 April 2021
UNA CAREZZA CHE NON TI ASPETTI: QUANDO LA PICCOLA PATRIA SI FA PER TE FOCOLARE
Lettera ai friulani dal presidente di Academie dal Friûl e Fogolâr Civic, prof. Alberto Travain, per il 944° di fondazione del loro Stato autonomo e nella tradizione peculiare locale di un Sabato Santo volto al bene universale.
“Let’s dedicate ourselves to what the Greeks wrote so many years ago: to tame the savageness of man and make gentle the life of this world”: ecco il passo del discorso del senatore Robert Kennedy ad Indianapolis, il 4 aprile 1968, che ha ispirato la “Letare in marilenghe al popul de Furlanie scrite dal prof. Albert Travain di Udin, dean dal Circul Universitari Furlan “Academie dal Friûl” e dal Moviment Civic Culturâl Alpin-Adriatic “Fogolâr Civic”, in ricuart dai 944 agns de Patrie dal Friûl, ai 3 di Avrîl 2021, la dì di Sante Sabide” ed intitolata “Une cjarece che no tu ti spietis: cuant che la tô int ti ten di famee”. A seguire, il testo nella forma originale. “Furlans! “Impegnìnsi su ce che i Grêcs a scrivevin tancj agns indaûr: gjavâ l’Om dal salvadi e inzentilî chest mont” al à dit Bob Kennedy ai citadins de sô grande Americhe ai 4 di Avrîl dal ‘68. E purpûr par ducj e par ogni epoche e par ogni bande e ancje ben par nô, in chest piçul Friûl, che al fâs fieste vuê in ricuart de sô storie di comuntât libare, no valial compagn? No ise chê la prime robe di fâ par vê gust di sei part di un popul: che in chel strop di mont si cjatisi ben, di sintîsi cjase, tor di un fogolâr, intune famee? Jo o ai sperimentât su lis mês disgraciis, cun cheste peste dal nestri timp, ce impuartant che al è di no restâ bessôi cuant che al pâr che il mont ti vegni jù pe cope. O ai pierdude mê mari, che ancje di cressût e je stade lidrîs e teren di une plante, che cumò e à pôre de prime montane. E pûr o ai cjatade une int di crodi, che mi è stade dongje e che mi à tignût pardabon di famee, plui di un fradi, di un fi. Se in Friûl ancjemò si pues sintî un tant, al vûl dî che, forsit, nol è pierdût dut, Però si pues pierdilu: che chestis robis a van semenadis, a van insegnadis, a van prudeladis, tignudis sù, e mighe no dome partint des scuelis ma di ogni bande, par ogni cjanton e ogni situazion. Al scuen sei claut fis, propit di restâ o deventâ culture e braure di un popul, sô civiltât e bandiere gloriose. Sei mancul salvadis e plui zentîi nol vûl dî acetâ pîts sul cuel di nissun: al vûl dî une cjarece che no tu ti spietis de int che ti àn dit che e sarès la tô, però nol è dit che cussì si compuarti. Par gambiâ il mont un fregul in miôr, si scuen, inalore, partî di noaltris, di cjase nestre, ancje a pro dal rest. Dal Friûl a àn tacât tantis rivoluzions, ancje positivis, a pro dal Om, e vuê, Sante Sabide, che in Aquilee a disevin che Crist al è lât tal infier par sfrancjâ bogns e juscj di ogni idee e nazion, cun chê che ognidun al pues, a so mût, puartâ un tic di ben a favôr di ducj, e je propit la dì di frontâ chel cantin. Libertât… Vuê in Friûl ve che si fâs fieste par ricuardâ la libertât passade dal Stât furlan e, za timp, si faseve anticipade fieste, la Sante Sabide, par memoriâl di liberazion di ducj cuancj de Muart, intindude chê no par gambiament ma di anulament, la nemie soprane. E purpûr libertât, che e je une grande robe, par ognidun e par dut un popul, al dipint cemût, però, che si le dopre. Che se si doprile un cuintri chel altri, nome par supierbie e par voie di comant, chel nol è un principi di ingloriâsi trop! Ce avignî puedie vê une int che no si vûl bon? Ce braure un popul che no si vûl bon? Visìnsi simpri che il Stât furlan, chel che si ricuardilu vuê ai 3 di Avrîl, no lu àn no fruçât i nemîs di fûr ma i svindics di dentri! Di sants salacor ancje culì no son masse e no si pretint, però di finîle sôl che cun invidiis, cun falsitâts e cun tradiments, che i furlans di une volte, ancje plui o compagn di chei di cumò, a jerin tignûts par di int di fidâsi ma ancje di cjalâsi, popul di confin, cuntun pît di ca e un di là di ogni robe. Volaressino, di gnûf, vê un Friûl libar, tant che si pues vêlu in zornade di vuê, cui sistemis di vuê, ancje cence fâ vueris o lâ incuintri a strussiis? E po ce fasaressino di chê libertât, cemût le dopraressino? Ce i vuadagnaressino come societât: laressino in miôr, staressino miôr, saressino ducj plui contents, plui unîts, plui pronts a parâsi un cul altri dai mâi e des prepotencis che nus vegnin cuintri? Se un tant al fos, nol sarès di stâ altri a resonâ parsore. Ma ce fasaressino di chê libertât se no nus puartàs plui serenitât e bon vivi insiemit: plui umanitât? Ce bidon saressial? Prin de libertât, si à di salvâ la anime, chê miôr, di un popul, la cole ideâl che e pues metilu adun, ancje tirant dentri juste int di ogni dontri, e fâi dreçâ il cjâf. E je, prime, chê anime che e vûl rinfuarcide e che e vûl rignuvide, grampantle tes gloriis e tes brauris de lidrîs plui insot de Storie plui biele e complicade di chest toc nestri tant cjâr di mont. Cence di chê anime, rionzude e slargjade, parade e inviulade, une libertât no si pues ni gjoldile ni doprâle cemût che al va. Fasìn in conts, inalore, furlans, su ce nus covente e nus conven di plui. Jo o dîs di impegnâsi a deventâ dabon ducj une famee e a sperimentâ e proclamâ ogni dì la nestre biele union in face di chei che tes divisions a tetin. Chê e sarès la nestre vere uniche fuarce, che ancje ben cence la libertât nus rindarès libars e simpri pronts a fâ il ribalton. Vive il Friûl, fogolâr e bastion di umanitât salde e zentîl!”. Così, da Udine, il leader del Circolo Universitario Friulano “Academie dal Friûl” e del Movimento Civico Culturale Alpino-Adriatico “Fogolâr Civic”, prof. Alberto Travain, il 3 aprile 2021, “Fieste de Patrie dal Friûl e Sante Sabide”, per ribadire la priorità assoluta di un obiettivo di coesione civica e umana a garanzia di felicità individuale e collettiva, a procedere da un Friuli storicamente diviso e litigioso ma non incapace di tali virtù.
ACADEMIE DAL FRIÛL+FOGOLÂR CIVIC letare ai furlans pai 3 Avrîl 2021


text:
Sinonimi e Contrari Friulani
in mût bondant loc.
- [it. ampiamente av.]
(derivât di 'ampio')
- sinonims
- bondantmentri, grandementri, largjementri
- contraris
- cun scjarsetât, in maniere limitade, in maniere scjarse, in maniere sclagne, in mût limitât, in mût scjars, in mût sclagn, limitadementri, scjarsementri
- [it. consistentemente av.]
(derivât di 'consistente')
- sinonims
- bondantmentri, considerevulmentri, consistentmentri, notevulmentri, sensibilmentri
- contraris
- cun inconsistence, cun miserie, cun scjarsetât, inconsistentmentri, in maniere inconsistente, in maniere insensibile, in maniere insuficiente, in maniere misare, in maniere scjarse, in mût inconsistent, in mût insensibil, in mût insuficient, in mût misar, in mût scjars, insensibilmentri, insuficientmentri, miserementri, pôc, scjars, scjarsementri
- [it. copiosamente av.]
(derivât di 'copioso')
- sinonims
- a mache, a palotis, a profusion, a sielis, bondantmentri, notevulmentri, un grum
- contraris
- cun insuficience, in maniere insuficiente, in mût insuficient, insuficientmentri, pôc
- [it. doviziosamente av.]
(derivât di 'dovizioso')
- sinonims
- bondantmentri, copiosementri
- contraris
- cun miserie, cun scjarsece, in maniere misare, in maniere puare, in maniere scjarse, in mût misar, in mût puar, in mût scjars, misarementri, puarementri, scjarsementri
- [it. fertilmente av.]
(derivât di 'fertile')
- sinonims
- bondantmentri, copiosementri, fecondementri, fertilmentri
- contraris
- aridementri, cun ariditât, cun improdutivitât, in maniere aride, in maniere improdutive, in maniere puare, in maniere sterpe, in mût arit, in mût improdutîf, in mût puar, in mût sterp
- [it. largamente av.]
(plui di ce che si scugne)
(mostrant gjenerositât)
- sinonims
- bondantmentri, gjenerosementri, largjementri, liberalmentri
- contraris
- avarementri, cun avarizie, cun scjarsetât, in maniere avare, in maniere pedoglose, in maniere scjarse, in maniere tirade, in mût avâr, in mût pedoglôs, in mût scjars, in mût tirât, pôc, scjarsementri
- sinonims
- bondantmentri, gjenerosementri, largjementri, liberalmentri
- contraris
- avarementri, cun avarizie, in maniere avare, in maniere pedoglose, in maniere tirade, in mût avâr, in mût pedoglôs, in mût tirât
- [it. lautamente av.]
(derivât di 'lauto', riferît al mangjâ)
- sinonims
- abondantmentri, bondantmentri, di spreçâsi la panze, gjenerosementri, in maniere luculiane, in mût luculian, luculianementri, sostanziosementri
- contraris
- cun frugalitât, cun miserie, cun scjarsece, cun sobrietât, frugalmentri, in maniere frugâl, in maniere misare, in maniere scjarse, in maniere sobrie, in mût frugâl, in mût misar, in mût scjars, in mût sobri, misarementri, pôc, scjarsementri, sobriementri
- let. [it. opulentemente av.]
(derivât di 'opulento')
- sinonims
- bondantmentri, prosperosementri, ricjementri
- [it. pinguemente av.]
(derivât di 'pingue')
- sinonims
- abondantmentri, bondantmentri, considerevulmentri, cospicuementri, cun feconditât, cun rilevance, cun significativitât, fecondementri, in maniere feconde, in maniere notevule, in maniere rilevante, in maniere significative, in mût fecont, in mût notevul, in mût rilevant, in mût significatîf, notevulmentri, ricjementri, rilevantmentri, significativementri, sostanziosementri
- contraris
- cun esiguitât, cun mediocritât, cun miserie, cun modestie, cun scjarsece, esiguementri, in maniere esigue, in maniere magre, in maniere mediocre, in maniere misare, in maniere modeste, in maniere puare, in maniere ridicule, in maniere scjarse, in mût esigui, in mût magri, in mût mediocri, in mût misar, in mût modest, in mût puar, in mût ridicul, in mût scjars, magrementri, mediocrementri, misarementri, modestementri, scjarsementri
- [it. profusamente av.]
(derivât di 'profuso', par dî tant in gjenar)
- sinonims
- bondantmentri
- contraris
- cun insuficience, cun scjarsece, cun scjarsetât, in maniere insuficiente, in maniere scjarse, in mût insuficient, in mût scjars, insuficientmentri, pôc, scjarsementri


text:
Une gnove conferme de mancjance – e de dibisugne – di une vere Union europeane. Chê de vitorie tal referendum dai 23 di Jugn (cul 51,8% cuintri dal 48,2% dai vôts) di chei a pro de jessude dal Ream Unît de UE no je une biele gnove, ni pe Europe ni par Londre, ma si pues calcolâle tant che une ocasion di clarece e une oportunitât par meti in vore un vêr cambiament.
Cun di fat, dal sucès dal isolazionisim britanic a trazion inglese al salte fûr un altri viaç che la Union europeane che o vin cumò e je masse intergovernative, masse economiciste e masse burocratiche e par chel e je masse scjarse – a ‘nd è masse pocje Europe – e propit par vie di chescj stes limits e ven percepide – e soredut e ven contade di un cierte retoriche nostalgjiche e nazionaliste – tant che «masse invadente».
Il paradòs al è che cheste situazion si à palesade cussì a fuart propit tal ream unît, che la sô posizion, prime dentri des Comunitâts europeanis e dal 1992 incà dentri de Union, e je simpri stade anfibie e ambigue e che e jere daûr a devantâlu ancjemò di plui propit su la fonde des gnovis concessions permetudis al guvier britanic cul acuardi fat tra Bruxelles e Londre pôcs mês indaûr.
Chel pat, metût adun cun chê di judâ il premier Cameron a indreçâ l’eletorât par che al vincès il “remain”, nol à jonzût chel risultât e anzit cumò, se la UE no si da une regolade, al devente un precedent, ancjemò plui pericolôs dal stes risultât dal referendum, a conferme che il “Brexit” nol è un probleme in se – cundut dal scjas che al è stât, tes borsis e tai media – ma dome pal “efiet domino”, stant che al mostre che te (dis)Union intergovernative di cumò si pues lâ dilunc a zuiâ di braç di fier e a fruçonâ sù dut.
Tes relazions tra il ream unît e la ue, che a vignaran definidis dentri di doi agns, no saran masse cambiaments. Magari cussì no, e sarà plui grivie la situazion dai citadins europeans imigrâts, ma cui che al pierdarà di plui e je la economie britaniche e cun chê i sudits de reine Lisebete, massime chei tancj di lôr che a àn votât a pro dal “leave”, lant daûr de demagogjie nazionaliste dal UKIP o tant che reazion cuintri des politichis antisociâls metudis in vore tai ultins agns daûr des indicazions de cussì clamade «Europe a vuide todescje», ma in realtât inviadis ancjemò de Thatcher e puartadis indenant dal “NewLabour”.
Il risultât dal referendum britanic plui che une sconfite pe Europe e pe prospetive di integrazion e di unitât e je une sconfite, a Londre e inaltrò, par chel europeisim istituzionâl, afarist e nazionalist, che tra l’atri dome doi agns indaûr al sbeleave i indipendentiscj scozês tant che «localiscj», in cuintriposizion cuntun presumût «cosmopolitisim» anglobritanic. E impen al è propit in Scozie che il “remain” al à cjapât, dapardut, lis percentuâls plui altis (plui dal 60%).
Intant che il Gales e soredut la Cornualie a son restâts cjapâts dentri dal isolazionisim inglês, il risultât scozês e chel de Irlande dal Nord (“remain” ator dal 55%) a deventin la ocasion par rilançâ il percors di autodeterminazion: di une bande viers di une Scozie indipendente; di chê altre in direzion de unificazion de Irlande; in ducj doi i câs inte suaze de Europe. ❚
Marco Stolfo
FRIÛL EUROPE. “Brexit”, inglês isolazioniscj e scozês europeiscj............
Une gnove conferme de mancjance – e de dibisugne – di une vere Union europeane. Chê de vitorie tal referendum dai 23 di Jugn (cul 51,8% cuintri dal 48,2% dai vôts) di chei a pro de jessude dal Ream Unît de UE no je une biele gnove, ni pe Europe ni par Londre, ma si pues calcolâle tant che une ocasion di clarece e une oportunitât par meti in vore un vêr cambiament.


text:
A son po sù po jù in 19 mil, e le àn sù cun Dimitrij Rupel, plui voltis ministri pai Afârs forescj dal guvier sloven de indipendence dal 1991 in ca. No cate che al sei stât te legjislature passade tal esecutîf di centridrete, il prin ministri Borut Pahor lu à nomenât tant che conseîr speciâl pe politiche foreste tal so guvier di centriçampe. Stant che a plui di cualchi sloven (ancje tai stes partîts che a poin l’esecutîf) cheste sielte no ur è plasude piç, al è nassût un grup su la rêt sociâl Facebook cul titul di Skupaj proti Dimitriju Ruplu (Adun cuintri Dimitrij Rupel). Metût adun ai 28 di Novembar dal an passât, in nancje 24 oris chest grup al à tirât dongje plui di doi mil di lôr, mintri che cuote dîs mil e je stade tocjade vot dîs plui tart. In chest grup, che al cjape dongje int di ogni idee politiche, si son notâts fintremai talians, bosgnacs e serps.
No mancjin i coments, ancje pluitost ferbints, come chel di Franci che al à scrit: «Rupel in pension». Martin invezit al à fat i conts: «Intune cene a Madrid Rupel al à spindût plui bêçs di trops che ‘ndi spint intun mês Pahor!», mintri che par Tomaž «Il turist Rupel al à di gnûf fat lis vacancis metintlis sul nestri cont». Pal rest, lis ofesis – plui o mancul di fantasie – viers il consulent dal guvier Pahor no mancjin.
Viodarìn se cheste gnove forme di proteste di masse «virtuâl» e rivarà adore a otignî cualchi risultât tal paîs nestri vicin: dut câs, cheste e je une altre ocasion li che i Slovens no àn mancjât di pandi il lôr snait!
Alessio Potocco
TERITORI – Su Facebook par domandâ lis dimissions di Rupel............
A son po sù po jù in 19 mil, e le àn sù cun Dimitrij Rupel, plui voltis ministri pai Afârs forescj dal guvier sloven de indipendence dal 1991 in ca. No cate che al sei stât te legjislature passade tal esecutîf di centridrete, il prin ministri Borut Pahor lu à nomenât tant che conseîr speciâl pe politiche foreste tal so guvier di centriçampe. Stant che a plui di cualchi sloven (ancje tai stes partîts che a poin l’esecutîf) cheste sielte no ur è plasude piç, al è nassût un grup su la rêt sociâl Facebook cul titul di Skupaj proti Dimitriju Ruplu (Adun cuintri Dimitrij Rupel). Metût adun ai 28 di Novembar dal an passât, in nancje 24 oris chest grup al à tirât dongje plui di doi mil di lôr, mintri che cuote dîs mil e je stade tocjade vot dîs plui tart. In chest grup, che al cjape dongje int di ogni idee politiche, si son notâts fintremai talians, bosgnacs e serps.


text:
#06 – Licuits
Si poià cun la man intal mûr intant che al molave une lungje pissade. Masse bire. Al cjalave cun lambic lis gotis di ploie tal vieri, e la lune daûr. Prime di tornâ tal bar al respirà profont e si secjà il sudôr dal cerneli.
Le viodè sentade metisi dôs gotis di profum daûr des orelis. Lu invadè il ricuart di chel cuel lunc e profumât parsot dai siei lavris. Daspò al viodè incrosâsi lis sôs gjambis lungjis e i vignì la aghegole.
Par trop che i displasès, al doveve ametilu.
Cuant che Rite lu viodè vignî e displeà un grant riduç. Pauli al tornà indaûr a mieç, si sentà in bande tal divan e al cjalà la butilie di aghe che jê e veve domandât. Si servì un pôc par sclarissi la gole, dibot secje.
Rite e començà a fevelâi de scjampade al mâr des prossimis feriis. Pauli al scoltave dut di lontan, come imbombât. Al cjapà fiât, al poià la sô man sudade parsore de sô e al disè: “No”.
E al continuà: “Chest nol pues lâ indevant”.
I voi di Rite si umidirin intant che cun lentece a scomparivin lis vanziduris di un riduç glaçât.
Pauli al bevè un altri cluc e al tacà a esponi sgorgolant intant che la muse di Rite si jemplave di lagrimis cedis. Al contave de sô famee, dai siei fîs, des sôs responsabilitâts.
Rite lu scoltave cidine intant che cui dêts e faseve zirâ la butilie. Jê e stave come in ipnosi, finchè e sintì Pauli a dî che al voleve tornâ a stâ dal dut cu la sô famee, che jê e jere stade come aghe frescje intal desert ma che chest al finive chi.
Rite si alçà dibot. Lu viodè cui voi plens di rabie e i lavris strets. I disè: “jo ti neti, sta trancuil”.
Pauli al sintì l’impat de spudade intal mieç de muse e daspò sparniçâsi parsore dal so cjâf une frede sclipignade di aghe.
Intant che si suiave la muse cuntun grum di tavaiuçs, Pauli al viodè Rite lâ fûr butant par tiere la butilie vueide.
Pauli si visà che alc dal profum al jere restât inte sô muse umide. Al le fûr di presse cjalant il paviment. Si domandave se le varès cjatade ancjemò tal marcjepît, sot de ploie.
di ***
#1***


text:
Dael
Dael al è un comun inte Basse orientâl, che al dì di vuê al fâs part de provincie di Udin e al à 2.222 abitants.
Gjeografie[cambie | modifiche il codiç]
Logât inte Basse orientâl, al è a cirche 30 km di Udin, 28 km di Gurize e plui o mancul 50 km di Triest. Pal teritori comunâl e passe la autostrade A4 Vignesie-Triest, ancje se la jessude plui dongje e je chê di Palme, a cirche 7 km. A Çarvignan, plui o mancul ae stesse distance, si cjate invezit la stazion dai trenos de linie Mestre-Triest. Tal comun e je une uniche frazion, chê di Uanis, paîs che al è stât comun di bessôl fin tal 1927; a son ancje dôs piçulis localitâts, Nauac e Utan.
Il comun di Dael al è inte plane, e la altece e varie di 10 a 23 metris s.n.m., cuntun valôr medi di 17-18 metris tal centri di Dael.
Storie[cambie | modifiche il codiç]
Il non al ven probabilmentri dal latin agellus, ven a stâi cjamput; altris a disin invezit che al ven di sacellum, piçul lûc sacri. Il toponim al è un segnâl di un origjin romane dal paîs, ma i prins documents indulà che si cjate il paîs a son dal 1202. Il paîs al fo part de Republiche di Vignesie (1420-1516), po dal 1516 al 1918 insieme cui comuns dongje dal mandament di Çarvignan al fo sot dal Imperi Asburgjic, jenfri de Contee di Gurize e Gardiscje. Al passà al Ream di Italie ae fin de prime Vuere Mondiâl, e il periodi fra lis dôs vueris al fo particularmentri dificil, parcè che chestis tieris a jerin consideradis masse austriacantis, e duncje si scugnive tignîlis di voli. Ancje par chest motîf, par evitâ rivendicazions consideradis pericolosis, dut il teritori di Çarvignan nol fo metût inte Provincie di Gurize, creade tal 1923, ma lassade in chê di Udin, rompint cussì un leam storic cun la provincie gurizane. Di chest vuê al reste une memorie pal fat che Dael come i paîs ator a fasin part de Arcidiocesi di Gurize.
Lûc di interès[cambie | modifiche il codiç]
La glesie parochiâl di Sant Durì e je ative dal 1691, e e à une façade decorade cun lesenis e cuatri nicchie cun dentri une statue par ognidune; dentri e je la senografiche cupule, frescjade intal 1900 di Clemente Delneri di Gurize; simpri a Dael si pues ancjemò viodi il complès conventuâl di Sant Domeni, che al è formât de glesie, scomençade tal 1716, dal tor e dal cuarp dal convent, vuê riconvertît in abitazions. Altris robis di viodi a son lis vilis (ben cuatri a son sul viâl cognossût come Pascut, Vile de Fin-Teuffenbach dal '700, la Vile Attems-Peteani, la Vile Parisi, di front ae precedente, e, insom al viâl, Vile Michieli, dal '800) e il Museu de Civiltât Contadine dal Friûl Imperiâl, cun imprescj agricui e ricuarts variis de vite intal Friûl Asburgjic. Dongje dal museu al è visibil il Cjiscjel di Lontana, costruzion di origjin tart-medievâl. Tal mieç di Uanis invezit si cjate il palaç Strassoldo-Frangipane; un ciert interès storic e culturâl a àn ancje i mulins tal mieç dai cjamps, purtrop spes no in buinis condizions. Chescj mulins a cjapin il non di chel dai vecjos parons (par esempli Tininin, Sardon, Miceu). Simpri in Uanis a cjatin ancje la glesie di Sante Gnese, fate sù tra il 1742 e il 1749 e la vecje Cente, dal XV secul. Intai ultins timps il paîs al è ancje deventât a vonde cognossût come Il paîs des meridianis, par vie des tantis meridianis che a son stadis instaladis sui mûrs dal paîs, cussì di creâ un itinerari di visite.
Culture[cambie | modifiche il codiç]
Lenghe furlane[cambie | modifiche il codiç]
A Dael e in Uanis si fevele il furlan gurizan, cun finâi des peraulis in -a (la cjasa, li' cjasis); al è interessant notâ come chest al met adun il comun cun chei di Çarvignan e Rude. Invezit tai comuns confinants di Bagnarie, Visc e San Vît de Tôr (fûr che a Crauì) si fevele cun la -e.
No son particolârs difarencis di fevelade tra Dael e Uanis; in chest ultin paîs però il cjâf lûc al ven dit Deel.
Fiestis[cambie | modifiche il codiç]
Il sant patron di Dael al è San Durì, che al cole ai 4 di Lui. Inte prime domenie dopo dai 4 di Novembar e ven invezit fate la sagre di San Carli, che si ten di scuasit 200 agns. Inte prime domenie di Jugn e je invezit une fieste introdusude di pôc e dedicade aes meridianis. Il sant patron di Uanis e je Sante Gnese, che si festeze la domenie dopo dai 21 di Zenâr.
Personaçs famôs[cambie | modifiche il codiç]
Il personaç di Dael plui famôs al è probabilmentri Enzo Bearzot, alenadôr de Italie campion dal mont di balon intal 1982 in Spagne, che, nassût in Uanis, dopo vê scomençât a zuiâ inte scuadre dal paîs (S.P. Aiello), al zuià come median-difensôr inte Pro Gurize, intal Inter di Milan, intal Catanie e tal Turin, par po dedicâsi ae cariere di alenadôr. A son nassûts a Dael ancje Roberto Dipiazza, atuâl sindic di Triest e za sindic di Mugle e il musicist, compositôr e diretôr di coro Orlando Dipiazza.
Sport[cambie | modifiche il codiç]
La societât sportive plui impuartante e je chê di balon, la Società Polisportiva Aiello (S.P.A), fondade tal 1918 e al moment in Tierce categorie, dopo un periodi di bogns risultâts te prime metât dai agns '90 (cuant che e je rivade fin ae Promozion). Scuadre di buine tradizion e je l'Aiello Basket, che cumò e zuie dome tai campionâts amatoriâls; di recente creazion invezit la scuadre di pallavolo feminîl. Intal comun si cjatin diviers implants sportîfs: a Dael a son il cjamp sportîf “Arbeno Vrech” e la palestre, dongje des scuelis. Un gnûf cjamp cun ancje spazis par altris sports come il tennis al è ancjemò in costruzion tra Dael e Uanis.
Ecomomie[cambie | modifiche il codiç]
Tal passât ancje a vonde recent paîs contadin, vuê cheste ativitât e je passade in secont plan, ancje se reste presint soredut in Uanis; tai ultins decenis al è stât un discret svilup industriâl, leât a impresis artesanâls e al distret de cjadree, logât intes dôs zonis industriâls dal paîs, tra Uanis e il comun di Visc, ben leadis cun l'autostrade A4.
Leams esternis[cambie | modifiche il codiç]
- (talian) Sît sul comùn di Daèl e Uanis
- (furlan) Sît su la frazion di Uanis
- (talian) Il paîs da lis meridianis
- (talian) Società polisportiva Aiello
- (talian) Istitût Comprensîf "Destra Torre" di Dael


text: Il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl a àn rignuvît di fieste spontanie dal sens di comunitât e di braure civiche regjonâl la ricorence significative de Pretension de Contadinance dal Friûl (9 di Dicembar 1503), inovâl che si à concepide une istituzion che e je stade implant fûr dal ordenari di control di popul sul guvier dal teritori, particolâr svant e contribût locâl te storie universâl de democrazie. Chês dôs Fradaiis, che a àn tradizion aromai, a àn fat fieste par chê date storiche cuntun presint pe mature civiche cul regâl di un façolet di bon auguri, opare de artiste Roberta Masetti, ufierte libare dai citadins, destinât a une delegazion di coscrits di Udin e dal Friûl, mot di sperance e afidament comunitari a chê zoventût che tal so sens civic al sta l’avignî di ogni cunvigne civîl e umane. La cerimonie e je stade te capitâl furlane, alì de Sale dai Matrimonis di chê istesse Loze dal Lionel che 511 agns indaûr e veve dât ricet a lis delegazions di popul vignudis indevant cu la storiche pretension di un cuintri-parlament civic regjonâl sostignût de citât di Udin, che e jere in chê volte capitâl politiche pardabon de fazion popolâr dal Friûl comandade di un ram de cjasade dai Savorgnans. “Il vuestri nol è nome che un rivivi ma un vivificâ la memorie storiche”: cheste e je stade la note di stime pandude dal sindic prof. Furio Honsell a chês dôs Organizazions, che ur à rinovât la ospitalitât de Sorestanzie comunâl par chel curiôs câs celebratîf, rivoc des gloriis de capitâl de Piçule Patrie. Il Prin Citadin al à, duncje, dit graciis a Fogolâr Civic e Academie dal Friûl pal contribût tal inzornâ in vuê la liende di une complicade storie civîl che e à implicât in Friûl “no nome une promiedie vôs in cjapitul dal Tierç Stât te rapresentance dal teritori – al à vût iniment Honsell – ma ancje formis gnovis di belance dai podês midiant di chel ciert cuintri-parlament de Contadinance”. “I Furlans – al à dit, di prionte, il Sindic – a àn un sens fuart des Istituzions, ma la lôr adesion no je mai cence critiche. Chel tant discuti che o ai fat câs dispès, cul fâ il Sorestant te tiere furlane, valôr impuartant alì che nol mene nome che a egoistichis divisions, o crôt che al sprofondi lis sôs lidrîs in cheste turbolente, vivarose Storie che e influìs ancjemò ben e no mâl in zornade di vuê”. A non de Citât, Honsell ur à fat, po daspò, i siei auguris chei miôr a chei cinc di Udin di disevot agns – cinc tant che i cuintîrs citadins di une volte – e al coscrit di paîs, rivât chest an dal Friûl “di là da la Aghe”. Daûr dal salût fat cul cûr, ai coscrits, dal president provinciâl udinês dal Istitût nazionâl talian dal Galon Turchin jenfri decorâts al valôr militâr, gjeom. Sergio Bertini, che “prin di dut di nono” ju à clamâts a plui responsabilitât tal curâ la istituzion de famee, di particolâr concretece al è stât il plait civîl dal prof. Alberto Travain, coordenadôr dal Fogolâr Civic, discors tignût in lenghe furlane, par onôr de Mari Aquilee e de liende storiche di une Furlanetât ristret di Europe e di Marimont. “O sin culì a strolegâ in ben pal avignî de nestre comunitât ricuardant gloriosis pretensions di un volte, di vee vôs in cjapitul e di vee sot control come popul il guvier dal teritori, indulà che in dì di vuê, juste propit cul non di une democrazie strambide, si fâs abûs di ogni libertât par parâ capriçs dal privât che a talpassin cence padin personis, fameis, scuelis, ativitâts e ancje Istituzions. Une societât di chê fate culì e je dabon un pericul pe democrazie che di chê, cun di fat, e je un straviament degradât e sigûr cence sintiment. Di un tant si à ben di fâ un calcul tal inzornâ e tal testemoneâ il câs de Contadinance dal Friûl a la zoventût che e ven sù cumò” al à cjalcjât Travain batint su la dibisugne grande di inviulâ un madressi civîl des cussiencis e un sens di Stât “no ministri dal capriç dai singui, ma tramontane de comunitât”. “No stait mai rinunziâ ai siums” ur à di Travain a chei zovins alì, che a son rivâts dongje ancje coscrits di agns prin: “se no son siums no son nancje progjets e, duncje, nol è spazi par tirâ sù un avignî di miôr”. Pandude la dediche, lete dal zovin Francesco Nicolettis tant che conseîr dal Fogolâr Civic su la zoventût, si ur à consegnât ai coscrits, compagnâts dal conseîr movimentâl sâr Eugenio Pidutti, i façolets menzonâts di bon auguri e li e je stade la riverence cerimoniâl des bandieris associativis. Dai fantats, po daspò, a àn fevelât Isabella Masutti, zovine udinese impegnade une vore tal sociâl, che e à pandût particolâr agrât al prof. Travain pai siei rimarcs su une volte e cumò, soredut pai riferiments a la capacitât di vê siums, e po Francesco Ros di Travês, autôr di une “Costituzion Europeane” che e à vût il laut dal President dal Europarlament, di chel de Republiche taliane e dal Vatican, coscrit di ferbinte passion civîl che, tal esprimi la sô gratitudin pal presint ricevût, al à ribatût un apel ai zovins a impegnâsi a riformâ in ben il sens civic e la politiche. In finâl, a son stâts i auguris di pre Tarcisio Bordignon, benemerit, valent e “discomut” predi furlan, “capelan” sociâl dal Fogolâr Civic, che al à clamade la zoventût a “no vivi di muarts” vâl a dî a no strassâ ma a sei splendits tal spindi ognidun la sô vite intun fâ dal ben par se e par chei altris che mai nol clopi. Tes delegazions dal Moviment a jerin ancje i conseîrs gjeom. Sergio Bertini, sâr Giuseppe Capoluongo, siore Marisa Celotti, siore Jole Deana, sâr Francesco Nicolettis, sâr Eugenio Pidutti, tenôr Gianfranco Savorgnan, il banderâr siore Elvia Tosolini e il vessilîr gjenerâl sâr Gianfranco Passone. Subit daûr de tradizionâl fotografie su pe scjale di tramontan de Loze dal Lionel che e da su Marcjât Vieri, imbandierade cul grant tricolôr civic furlan e european, al è stât il brindis usuâl de classe coscrite li dal Bar Savio di Place dai Grans, ridot public dal Fogolâr Civic te citât di Udin.


text:
Medisine
Cun medisine, inte lenghe furlane, si intindin svariâts concets leâts fra lôr:
- La medisine come sostance curative;
- Il complès des dissiplinis sientifichis che, studiant la fisiologjie e lis patologjiis, si ocupin de salût de int o dai animâls.
- La pratiche professionâl de art mediche da part di une persone (miedi) che al à otignût un titul academic ricognossût legalmentri;
- Il studi e la prevenzion di patologjiis leadis a un particolâr contest sociâl (medisine dal lavôr, medisine da lis comunitâts, medisine sportive, medisine spaziâl)
- L'aplicazion da lis cognossincis medichis a particolârs cjamps no diretementri leâts a la salût di individuis o comunitâts (medisine legâl)
- La pratiche di dissiplinis di cure alternativis, no ricognossudis uficialmentri, viôt medisine alternative;


text:
Une dì di Istât al è vignût un grant temporâl, di chei cun lamps e tons e un fuart aiar, che al someave nol ves di finî plui, cussì, passade la burlace, l’aiar al jere plui fresc, dut al jere bagnât di ploie, dut al lusive plui net, tal cîl si tornave a viodi il soreli e tal celest [...]
Tag: Isa Dorigo
Une dì jo e me pari si stave cjalant une vecje fotografie smamide in blanc e neri dal matrimoni par procure di une fantate dal paîs cuntun fradi di gno nono, che in chê volte al jere in Argjentine, dulà che si viodeve dute la famee in pose e cussì al à scomençât a contâmi cheste storie sucedude [...]
Cuant che o jeri picinine o jeri a stâ intun paisut de campagne furlane intune cjase antighe e grande, cui mûrs larcs, fate di stanzis spaziosis, di largjis scjalis e di sofitis altis e di cjantons dulà che nô fruts o zuiavin a corisi daûr e a platâsi. Fûr un grant curtîl, sierât cun mûrs alts e ombrôs cuvierts di [...]